Komission kertomus komissiolle Euroopan valvontaviranomaisia koskevien asetusten 11 artiklan 1 kohdan mukaista teknisten sääntelystandardien hyväksymistä varten siirretyn säädösvallan käyttämisestä

Kun Euroopan valvontaviranomaiset voivat alakohtaisen lainsäädännön nojalla laatia teknisten sääntelystandardien luonnoksia, niiden laatimat luonnokset on Euroopan valvontaviranomaisten perustamisasetusten 10–14 artiklan mukaan hyväksytettävä komissiolla, jotta ne tulisivat voimaan. Euroopan parlamentti ja neuvosto voivat tietyn määräajan kuluessa vastustaa komission hyväksymiä teknisiä sääntelystandardeja. Jos Euroopan parlamentti ja neuvosto eivät ole kumpikaan vastustaneet tiettyä standardia määräajan päättyessä, standardi julkaistaan Euroopan unionin virallisessa lehdessä, ja se tulee voimaan siinä mainittuna päivänä.

Perustamisasetusten 11 artiklan 1 kohdassa säädetään nimenomaisesti, että komissiolle siirretään valta hyväksyä teknisten sääntelystandardien luonnoksia neljän vuoden ajaksi alkaen 16. syyskuuta 2010. Viimeistään kuusi kuukautta ennen tämän nelivuotiskauden päättymistä komissio laatii kertomuksen siirretystä säädösvallasta.

Euroopan valvontaviranomaisten toiminnan käynnistyttyä tammikuussa 2011 komissio on hyväksynyt useita teknisten sääntelystandardin luonnoksia komission delegoituina asetuksina, jotka on sen jälkeen julkaistu Euroopan unionin virallisessa lehdessä. Standardeilla on täydennetty muun muassa lyhyeksimyynnistä 14. maaliskuuta 2012 annettua asetusta (EU) N:o 236/2012 , esitedirektiiviä 2010/73/EU , OTC-johdannaisista 4. heinäkuuta 2012 annettua asetusta (EU) N:o 648/2012 [Euroopan markkinarakenneasetus] , CRD IV -paketin vakavaraisuussäädöksiä (26. kesäkuuta 2013 annettu direktiivi 2013/36/EU ja samana päivänä annettu asetus (EU) N:o 575/2013) sekä 16. joulukuuta 2002 annettua finanssiryhmittymädirektiiviä 2002/87/EY . Komissio on hyväksynyt myös useita muita teknisten sääntelystandardien luonnoksia, mutta ne ovat tätä kertomusta laadittaessa yhä lainsäädäntövallan käyttäjien tarkasteltavina eivätkä ole vielä tulleet voimaan.

Jos perussäädöksessä annetut valtuudet hyväksyä teknisten sääntelystandardien luonnoksia liittyvät joko sisällöltään tai aikataulultaan läheisesti toisiinsa, ne on usein sisällytetty yhteen delegoituun asetukseen . Näin pyritään varmistamaan säännösten yhdenmukaisuus sekä huolehtimaan siitä, että kyseisten velvoitteiden piiriin kuuluvat henkilöt saavat niistä kattavan kuvan ja voivat perehtyä niihin helpommin yhdessä säädöksessä.

Saatuaan teknisen sääntelystandardin luonnoksen komissio päättää kolmen kuukauden kuluessa, hyväksyykö se kyseisen luonnoksen. Euroopan valvontaviranomaisten perustamisasetusten mukaan komissio voi myös hyväksyä standardin luonnoksen vain osittain tai muutettuna, jos unionin etu sitä vaatii, mutta tällöin sen on toimittava koordinoidusti asianomaisen valvontaviranomaisen kanssa.

Komissio on hyväksynyt suurimman osan teknisten sääntelystandardien luonnoksista tekemättä niihin muutoksia . Jos se on pitänyt muutoksia tarpeellisina, se on lähettänyt perustamisasetusten 10 artiklan 1 kohdan mukaisesti teknisten sääntelystandardien luonnokset takaisin kyseiselle Euroopan valvontaviranomaiselle perustellen, minkä vuoksi se ehdottaa niihin muutoksia .

Neuvostolla ja Euroopan parlamentilla on oikeus vastustaa teknisiä sääntelystandardeja kolmen kuukauden kuluessa siitä, kun komissio on ne hyväksynyt, ja tätä määräaikaa voidaan pidentää kolmella kuukaudella. Jos komissio kuitenkin hyväksyy teknisen standardin sellaisena kuin Euroopan valvontaviranomaiset ovat sen toimittaneet, määräaika lyhenee yhdeksi kuukaudeksi, jota voidaan pidentää yhdellä lisäkuukaudella . Euroopan valvontaviranomaisia koskevissa asetuksissa edellytetään, että valvontaviranomaiset järjestävät julkisia kuulemisia laatiessaan teknisten standardien luonnoksia sekä selvittävät teknisistä standardeista mahdollisesti aiheutuvia kustannuksia ja hyötyjä, jolleivät tällaiset kuulemiset ja selvitykset ole teknisen standardiluonnoksen laajuuteen ja vaikutuksiin nähden kohtuuttomia. Näin varmistetaan, että sidosryhmät voivat esittää näkemyksensä teknisistä sääntelystandardeista (ja täytäntöönpanostandardeista). Lisäksi komission vakiintuneena käytäntönä on tiedottaa käynnissä olevasta prosessista säännöllisesti jäsenvaltioille ja Euroopan parlamentille, jotka ovat edustettuina sen asiantuntijaryhmissä ja komiteoissa.

Yleisesti ottaen on ollut ratkaisevan tärkeää antaa komissiolle valta hyväksyä teknisten sääntelystandardien luonnoksia, koska tämän ansiosta on voitu kehittää yhteistä sääntökirjaa ja vahvistaa korkealuokkaisia sääntöjä hyödyntäen kyseisen Euroopan valvontaviranomaisen teknistä erityisasiantuntemusta. Demokraattisesta valvonnasta on huolehdittu antamalla lainsäädäntövallan käyttäjille mahdollisuus vastustaa komission delegoituja asetuksia. Tietyissä tilanteissa on kuitenkin havaittu, että kolmen kuukauden määräaikaa, jonka kuluessa komission odotetaan periaatteessa hyväksyvän teknisten standardien luonnokset, voi olla vaikea noudattaa, jos tekniset standardiluonnokset ovat monimutkaisia. Ennen kuin kollegio hyväksyy ehdotetun standardin lopullisesti, asianomaisten komission yksiköiden on tutkittava ja arvioitava se perusteellisesti erityisesti siltä kannalta, onko standardi laillinen ottaen huomioon sen perustana olevat valtuudet. Lisäksi komission yksiköiden on huolehdittava standardin kääntämisestä kaikille EU:n virallisille kielille ja kuultava siitä komission muita yksiköitä. Koska teknisten sääntelystandardien luonnokset voivat joissakin tapauksessa olla erityisen monimutkaisia, voitaisiin harkita, olisiko asetettua määräaikaa pidennettävä jossain määrin.

Komissio katsoo, että säädösvallan siirto, jossa sille annetaan valtuudet hyväksyä teknisten sääntelystandardien luonnoksia, tosiasiallisesti edistää ja helpottaa yhteisen sääntökirjan luomista finanssipalvelujen alalla. Vaikka prosessissa ei ole vielä edetty niin pitkälle, että siitä voitaisiin tehdä varmoja päätelmiä, komissio valvoo luonnollisesti myöhemminkin miten teknisten sääntelystandardien luonnoksiin liittyviä valtuuksia, jotka vahvistetaan tulevissa alakohtaisissa unionin säädöksissä, käytetään.

***